**«Under stjernerne på himlen»** er en dansk poplåt fra 1993, komponert av Tommy Seebach og med tekst av Keld Heick. Sangen ble fremført av Tommy Seebach med band og vant Dansk Melodi Grand Prix 1993 og representerte Danmark i Eurovision Song Contest 1993 i Millstreet. I den internasjonale finalen endte «Under stjernerne på himlen» som nummer 22 av 25 deltakere, og den svake plasseringen gjorde at Danmark måtte stå over konkurransen året etter.

Bakgrunn
--------

Sangen er en nattasang til Tommy Seebachs datter, Marie. Seebach hadde sendt inn sangen til Dansk Melodi Grand Prix både i 1991 og 1992, men Danmarks Radio ville ikke aksepterte den til konkurransen. Årsaken var ikke sangen, men Seebachs alkoholmisbruk. Kringkasteren fryktet at Seebach ville opptre beruset og «lage skandale» under sendingen. I 1993 godtok imidlertid Danmarks Radio sangen, og den var én av ti deltakere i Dansk Melodi Grand Prix i Odense 3. april 1993.

I konkurransen vant «Under stjernerne på himlen» en klar seier i telefonavstemningen med drøyt 16 000 telefonstemmer. Seieren gjorde at sangen ble Danmarks bidrag til Eurovision Song Contest i Irland 15. mai samme år. Dette var Seebachs tredje seier i konkurransen, etter å ha vunnet den danske finalen i 1979 med «Disco tango» og i 1981 med «Krøller eller ej». 

I den internasjonale finalen i Millstreet var sangen det femte bidraget ut på scenen av 25 deltakere. Tross dansk optimisme om en god plassering, fikk den bare 9 poeng og endte på en delt 22. plass med Slovenia. Den svake plasseringen gjorde at Danmark måtte stå over konkurransen året etter – dette var første gang Danmark ufrivillig måtte stå over en Eurovision-finale. Hendelsen gjorde Seebach til «nasjonal syndebukk» i Danmark, og han ble møtt med omfattende kritikk. Dette ble også siste gang han deltok i Dansk Melodi Grand Prix.

Ny versjon
----------

Tommy Seebach la aldri sangen ut for salg i 1993. I stedet spilte hans sønn, Rasmus Seebach, inn en versjon i 2011. Sangen var også en del av Rasmus Seebachs andre album, *Mer' end kærlighed* fra 2011. Sønnens versjon nådde en tredjeplass på den danske singellisten høsten 2011. I januar 2012 mottok sangen gull for strømming.

Listeplasseringer
-----------------

Originalversjonen fra 1993 gikk aldri inn på den danske singellisten, men sønnen Rasmus Seebachs versjon fra 2011 nådde en tredjeplass på listen.

| Liste (2011–2012) | Høyesteplassering |
| --- | --- |
| Danmarks flagg Danmark (Hitlisten) | 3 |

Referanser
----------

1. ↑  «Tommy Seebach – Under stjernerne på himlen». discogs.com. Besøkt 20. juli 2018.
2. ↑  Lykke, Allan (12. november 2010). «DR frygtede skandaler med Tommy Seebach». *Ekstra-Bladet*. Besøkt 10. juli 2018.
3. ↑  «Tommy Seebach vandt i Odense i 1993» **(dansk)**. 19. juni 2013. Besøkt 20. juli 2018.
4. ↑  «Da Seebach blev syndebuk». *DR* **(dansk)**. Besøkt 20. juli 2018.
5. ↑  Certificeringer
6. ↑  Hung, Steffen. «"Under stjernerne på himlen" – Danish Charts». *danishcharts.com*. Besøkt 20. juli 2018.

| Utmerkelser og prestasjoner |
| --- |
|
| Forgjenger :**«Alt det som ingen ser» medLotte Nilsson og Kenny Lübcke**

 | **Danmarks bidrag i Eurovision Song Contest**1993 | Etterfølger :**«Fra Mols til Skagen» medAud Wilken** |